梁貺之惠酒分餉張伯常朝議
作者：范純仁
朝代：宋

paragraphs: 黄衣健卒肩乘壺，口傳好語無緘書。
爲言八使致新釀，赤泥翠籠來兵厨。
軫予官冷乏斟酌，補助不足均贏餘。
殷勤拜貺興不淺，對月開縢露華滿。
金波瀉出紫玉瓶，珠光飛入琉璃醆。
獨酌雖甘少遺味，懷友思賢動深意。
走送城西詩酒家，珠玉琅琅發清思。
李白一斗詩百篇，劉伶一石高七賢。
吏部興來卧甕邊，賀公眼花井底眠。
乃知醉鄉路安穩，華胥有國無圻畛。
願君愷樂游其間，千秋萬歲歡難泯。